Document ID: 32004D0851

KOMISJONI OTSUS,
14. detsember 2004,
millega muudetakse kolmandat korda otsust 2004/122/EÜ, mis käsitleb teatavaid kaitsemeetmeid seoses klassikalise lindude katkuga mitmetes Aasia riikides
(teatavaks tehtud numbri K(2004) 4775 all)
(EMPs kohaldatav tekst)
(2004/851/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 7,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 6,
ning arvestades järgmist:
(1)
Otsusega 2004/122/EÜ (3) võttis komisjon vastu kaitsemeetmed seoses klassikalise lindude katkuga mitmetes Aasia riikides, eelkõige Kambodžas, Indoneesias, Jaapanis, Laoses, Pakistanis, Hiina Rahvavabariigis (kaasa arvatud Hongkongi territoorium), Lõuna-Koreas, Tais ja Vietnamis.
(2)
19. augustil 2004 teatas Malaisia klassikalise lindude katku puhangust ning seepärast võttis komisjon vastu otsuse 2004/606/EÜ, millega muudetakse teist korda otsust 2004/122/EÜ, et kohaldada kaitsemeetmeid ka Malaisia suhtes.
(3)
Haiguse esinemise tõttu enamikus kõnealuse piirkonna riikides, eriti arvestades jätkuvaid klassikalise lindude katku puhanguid Malaisias, Tais, Vietnamis, Hiina Rahvavabariigis ja Indoneesias, on vaja jätkata kehtivate kaitsemeetmete kohaldamist.
(4)
Praegu ei ole mõned eespool loetletud riikidest enam haiguspuhangutest teatanud; seepärast tuleks nende staatus seoses klassikalise lindude katkuga enne detsembrit 2004 läbi vaadata.
(5)
Malaisia poolsaare lääneosa on loetletud komisjoni otsuses 94/85/EÜ (4) ning seepärast on vaja piirata toidumunade, töötlemata jahitrofeede, toore lemmikloomatoidu ja kodulindude mis tahes osi sisaldava töötlemata söödatooraine importi Malaisia kõnealusest piirkonnast.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2004/122/EMÜ muudetakse järgmiselt.
1.
Artiklis 3 lisatakse sõnade “Lõuna-Korea” järele sõna “Malaisia”.
2.
Artiklis 7 asendatakse kuupäev “15. detsember 2004” kuupäevaga “31. märts 2005”.
Artikkel 2
Liikmesriigid muudavad impordi suhtes kohaldatavaid meetmeid, et viia need käesoleva otsusega vastavusse, ning avalikustavad võetud meetmed kohe. Liikmesriigid teatavad sellest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 14. detsember 2004

Labels: 3
0
18
6